Reagerer på behandlingen av «alkoholbrevet»
Torsdag skal det mye omtalte «alkoholbrevet» behandles av styret i Norges Friidrettsforbund. Det er tradisjon med styremøte dagen før NM braker løs, men avsender Sundsteigen mener at brevet burde ha vært behandlet på et annet tidspunkt. – Hvis de virkelig ønsker vår mening om dette, så burde de ikke lagt det til dagen før et norgesmesterskap. Det er ikke ideelt for oss utøvere, sier Sundsteigen til VG mandag ettermiddag. DÆHLI KOMMENTERER: Brevet som ikke kan ignoreresTidligere i sommer ble et brev – skrevet av Grete Etholm og nevnte Sundsteigen på vegne av utøverne – kjent i pressen. I brevet beskrives blant annet en fuktig bankett der en utøver var så beruset at vedkommende ikke kunne ta vare på seg selv, og det ble påstått at ingen av de norske lederne tok ansvar for vedkommende. President Hansen og visepresident Hordnes navngis og kritiseres etter banketten som fant sted etter lag-EM i Russland, der Norge endte helt sist. Både Hansen og friidrettstopp Christian Milz har i ettertid påstått at Hansen ikke var full på banketten, til tross for at han i brevet blir omtalt som «tydelig beruset». Brevskriver Sundsteigen bekrefter at hun har fått mulighet til å være med når brevet behandles under det kommende styremøtet. – Jeg har ikke fått en invitasjon personlig, men Grete Etholm har fått en mail hvor det står at «de som ønsker det, kan møte opp». Hun har videreformidlet mailen til meg og flere andre, forklarer hun. Sundsteigen kunne ønske at brevet, som ble sendt 24. juni, hadde blitt behandlet tidligere. – De burde ha kalt oss inn med en gang. Når de legger det til samme helg som et viktig stevne, er det vanskelig for oss å delta. Styret ønsker vel også at vi skal fokusere på NM, fortsetter hun, og presiserer at hun aldri ønsket at dette skulle bli en mediesak.Generalsekretær Kjetil Hildeskor sier det hadde vært vanskelig å behandle brevet tidligere. – Nå har det vært ferie i juli. Dette er det første møtet vi har etter at brevet kom. – Har dere vurdert et ekstraordinært styremøte for å behandle dette brevet? – Nei, det er ikke en sak som måtte ha blitt behandlet tidligere, mener Hildeskor, som samtidig avslører at det er blitt sendt ut en spørreundersøkelse til aktive utøvere og støtteapparat i kjølvannet av «alkobrevet». Generalsekretæren vil ikke si noe om resultatene på undersøkelsen, men han mener den vil gi god informasjon om synspunkter blant aktive og støtteapparat. Spørsmålene skal i hovedsak ha handlet om hvorvidt utøverne mener det bør være tillatt for aktive å drikke alkohol.Hildeskor bekrefter at hele styret kommer til å være til stede når brevet drøftes – i tillegg til en fagrådgiver fra Idrettsforbundet. – Målet med møtet er å forbygge gjentagelser i størst mulig grad, forklarer generalsekretæren, som ikke ser noen grunn til at visepresident Tore Hordnes og president Svein Arne Hansen bør forlate rommet under styrebehandlingen av brevet - til tross for at de begge mottar kraftig kritikk . – Dette er ikke en disiplinærsak mot dem, fastslår han. – Men de blir begge kritisert i brevet. – Ja, og det skal vi diskutere, men målet er å forbygge at slike episoder skjer igjen, og da kan alle være der når brevet behandles. Kulestøter Sundsteigen ønsker ikke å si noe om hva hun mener om at Hansen og Hordnes selv skal være med å diskutere brevet på det kommende møtet, men hun legger til at dersom det er ønskelig for styret, stiller hun når som helst i løpet av høsten.
Brevskriver og «varsler» Kristin Sundsteigen (26) er misfornøyd med at Norges Friidrettsforbund skal behandle den betente bankett-konflikten dagen før NM.